text: Strandet hval er død efter fire døgn
  20 juni 2010 kl. 10.18
  Efter fire døgn er den strandede finhval i Vejle fjord død. Der har ikke været livstegn fra hvalen siden søndag morgen.
  - Der er ikke længere tvivl. Hvalen er død - og det er kun en formalitet, at en dyrlæge skal bekræfte, at hvalen ikke længere trækkker vejret. Det siger konservator Joakim Engel fra Statens Naturhistoriske Museum til TV SYD.
  Den 15 meter lange og formentligf 30 ton tunge finhval bliver i løbet af søndag eftermiddag slæbt ind til Vejle Havn, hvor den bliver lagt på en blokvogn. Forinden skal vogntoget med den døde hval dog på en brovægt, så hvalens præcise vægt kan fastslåes.
  Herefter starter turen til København, hvor hvalen kommer til at ligge på en græsplæne ved Zoologisk Museum, så også københavnerne kan opleve det store dyr.
  I løbet af ugen stod det klart, at den udmattede hval ikke ville overleve. Men det var ikke muligt at aflive kæmpen på human vis, og der var derfor ikke andet at gøre end at vente på, at den udåndede.
  Den strandede hval har været lidt af et tilløbsstykke, og har skabt lange bilkøer på vejene langs Vejle Fjord.
  